《题云津书屋》
明代·杨爵

江南书屋号云津，千卷万卷皆非新。读书谁解书中意，我识刘非家传真。

积德先世有贤哲，认得孔颜不是贫。开基不肯买附郭，惟以典籍贻后人。

精一肇自唐虞初，此是古人心上书。后来读者失其要，一生辛勤类蠹鱼。

人心原是书之本，会寻真趣便能虚。心书与道相忘处，身居天下之广居。

吾闻陋巷颜非子，耕莘伊老翁，学发孔圣蕴，德与昊天同。

道业千年昭宇宙，孰非昔人读书功。继述远将源流挹，独立今见水部公。

匡时不恤触危机，振拔真有古人风。正气虽由衡岳降，修为要自云津中。

秦中鄙人愿学步，蔓草安得比长松。嗟我东南有心事，耿耿日夜望苍穹。

国恩诏许释狂罪，扁舟同过吕梁洪。随君得拜汉高帝，豁然开我此心蒙。

作者简介：（1493—1549）陕西富平人，字伯珍，一字伯修。二十岁始读书，常边耕边读。同郡韩邦奇录为弟子。嘉靖八年进士。授行人，擢御史。奉使湖广，见饥民割尸肉为食，还言虽周公制作尽复于今，亦无补于饥寒之众。郭勋用事，世宗经年不视朝，日夕建斋醮。而大臣夏言、严嵩以元旦微雪，作颂称贺。爵乃上书极谏，忤帝，下诏狱拷讯几死。历五年获释，抵家甫十日，复逮系狱，又三年始释。卒谥忠介。有《杨忠介集》、《周易辨说》等。